## Rješenje Agencije za zaštitu tržišnog natjecanja, klasa: UP/I 430-01/13-02/015 od 6. lipnja 2013.

### NN 89/2013 (10.7.2013.), Rješenje Agencije za zaštitu tržišnog natjecanja, klasa: UP/I 430-01/13-02/015 od 6. lipnja 2013.

AGENCIJA ZA ZAŠTITU TRŽIŠNOG NATJECANJA

1967

Agencija za zaštitu tržišnog natjecanja, sukladno članku 13. stavka 4. Zakona od državnim potporama (»Narodne novine«, broj 140/05 i 49/11), na temelju zahtjeva Ministarstva pomorstva, prometa i infrastrukture za odobrenje državnog jamstva poduzetniku Hrvatske ceste d.o.o., na temelju odluke Vijeća za zaštitu tržišnog natjecanja, u sastavu: mr.sc. Olgica Spevec, predsjednica Vijeća, Mladen Cerovac, mag.iur., zamjenik predsjednice Vijeća, Milivoj Maršić, dipl.oec. i dr. sc. Mirna Pavletić-Župić, članovi Vijeća, sa 140. sjednice, održane 6. lipnja 2013., donosi sljedeće:

RJEŠENJE

I. Utvrđuje se da se državno jamstvo sadržano u nacrtu prijedloga Odluke Vlade Republike Hrvatske o davanju državnog jamstva u korist Erste & Steiermaerkische Bank d.d., Jadranski trg 3/a, Rijeka, za kreditno zaduženje društva Hrvatske ceste d.o.o., ne odnosi na državnu potporu u smislu Zakona o državnim potporama.

II. Ovo rješenje bit će objavljeno u »Narodnim novinama«.

Obrazloženje

1. ZAPRIMANJE PRIJEDLOGA

Agencija za zaštitu tržišnog natjecanja (dalje: Agencija) zaprimila je 23. svibnja 2013., zahtjev od Ministarstva pomorstva, prometa i infrastrukture (dalje: Ministarstvo), kojim je zatraženo odobrenje državnog jamstva sadržanog u nacrtu prijedloga Odluke Vlade Republike Hrvatske o davanju državnog jamstva u korist Erste & Steiermaerkische Bank d.d., Jadranski trg 3/a, Rijeka, za kreditno zaduženje društva Hrvatske ceste d.o.o.

U privitku navedenog prijedloga priložena je sljedeća dokumentacija: Nacrt Ugovora o kreditu u iznosu od 66.000.000 eura između poduzetnika Hrvatske ceste d.o.o., sa sjedištem u Zagrebu i Erste & Steiermaerkische Bank d.d., sa sjedištem u Rijeci, Nacrt prijedloga Odluke o davanju suglasnosti društvu Hrvatske ceste d.o.o. za kreditno zaduženje kod Erste & Steiermaerkische Bank d.d., Jadranski trg 3/a, Rijeka, Nacrt prijedloga Odluke Vlade Republike Hrvatske o davanju državnog jamstva u korist Erste & Steiermaerkische Bank d.d., Jadranski trg 3/a, Rijeka, za kreditno zaduženje društva Hrvatske ceste d.o.o. (dalje: prijedlog Odluke o davanju državnog jamstva), Odluka poduzetnika Hrvatske ceste d.o.o. o odabiru najbolje ponude od 10. travnja 2013. te ponudbena i ostala dokumentacija.

Zahtjev je podnesen sukladno članku 11. Zakona o državnim potporama (»Narodne novine«, broj 140/05 i 49/11; dalje: ZDP), iz kojeg proizlazi da je Ministarstvo prije upućivanja prijedloga akta koji sadrži državne potpore na usvajanje Vladi Republike Hrvatske dužno dostaviti takav prijedlog Agenciji na odobrenje.

2. PRIMIJENJENI PROPISI

Agencija je u postupku primijenila ZDP i Uredbu o državnim potporama (»Narodne novine«, broj 50/06; dalje: Uredba).

Također, Uredba u članku 2. propisuje da se sadržaj sukladnosti potpora temelji na pravilima koja proizlaze iz članka 70. Sporazuma o stabilizaciju i pridruživanju između Republike Hrvatske i Europskih zajednica i njihovih država članica (»Narodne novine – Međunarodni ugovori«, broj 14/01, 14/02, 1/05, 7/05 i 9/05; dalje: SSP).

Sukladno članku 3. i 4. Uredbe, na temelju odluke Vlade Republike Hrvatske, u »Narodnim novinama« objavljuju se tekstovi pravila o državnim potporama koja proizlaze iz SSP-a i odredbe o načinu provedbe pravila. Stoga je, u konkretnom slučaju Agencija u provedbi postupka primijenila Odluku o objavljivanju pravila o državnoj potpori u obliku jamstva (»Narodne novine«, broj 39/09).

Sukladno članku 7. ZDP-a, Agencija je u postupku primijenila Zakon o općem upravnom postupku (»Narodne novine«, broj 47/09), kojim se uređuju pitanja provedbe upravnog postupka u dijelu koji nije propisan odredbama ZDP-a kao posebnog zakona.

Agencija je izvršila uvid u Zakon o cestama (»Narodne novine«, broj: 84/11, 22/13, 54/13) i Zakon o javnoj nabavi (»Narodne novine«, broj: 90/11).

3. UTVRĐIVANJE ČINJENICA

3.1. Opis poduzetnika

Poduzetnik Hrvatske ceste d.o.o., za upravljanje, građenje i održavanje državnih cesta, (dalje: Hrvatske ceste d.o.o.) upisan je u registru Trgovačkog suda u Zagrebu, s matičnim brojem subjekta upisa 80391653, OIB 55545787885, sa sjedištem u Zagrebu, Vončinina 3.

Predmet poslovanja Hrvatskih cesta d.o.o. jesu: operativni poslovi tehničko-tehnološkog jedinstva sustava javnih cesta prema Strategiji kroz temeljna prostorna, prometna, tehnička i ekonomska istraživanja i analize; programiranje i planiranje razvitka javnih cesta, ukupno projektiranje za državne ceste, projektiranje sa istražnim radovima te izrada stručne podloge za lokacijsku dozvolu za autoceste; građenje državnih cesta, osim autocesta, održavanje državnih cesta, osim autocesta, ostali poslovi upravljanja državnim cestama, osim autocesta; organiziranje financiranja i financiranje građenja državnih cesta osim autocesta; zaštita okoliša od utjecaja prometa na državnim cestama, praćenja prometnog opterećenja i prometnih tokova na javnim cestama; vođenje jedinstvene baze podataka o javnim cestama i ostale djelatnosti sadržane u izjavi o osnivanju društva.

Hrvatskim cestama d.o.o., sukladno Zakonu o cestama, povjereno je građenje, rekonstrukcija i održavanje javnih cesta (županijske i lokalne ceste), osim autocesta.

Hrvatske ceste d.o.o. u principu, ne izvode izravno radove građenja, rekonstrukcije i održavanja javnih cesta, već se ti radovi ustupaju pravnoj ili fizičkoj osobi koja je za te radove registrirana, specijalizirana i tehnički opremljena te koja raspolaže osposobljenim kadrovima za izvođenje tih radova.

3.2. Državno jamstvo za kreditno zaduženje Hrvatskih cesta d.o.o. kod ponuditelja Erste & Steiermarkische Bank d.d. u iznosu od 66.000.000 eura

Iz članka 3. Zakona o cestama proizlazi da su javne ceste javno dobro u općoj uporabi u vlasništvu Republike Hrvatske i ne mogu se otuđiti niti se na njima mogu stjecati stvarna prava, osim u slučajevima propisanim Zakonom o cestama. Na temelju članka 18. Zakona o cestama Hrvatski sabor na prijedlog Vlade Republike Hrvatske donosi Strategiju kojom se utvrđuju ciljevi i plan razvitka javnih cesta u Republici Hrvatskoj (dalje: Strategija), sukladno Strategiji prostornog uređenja Republike Hrvatske. Sukladno Strategiji izrađuje se godišnji plan građenja i održavanja cesta, koji je definiran financijskim planom. Financijski plan Hrvatskih cesta d.o.o. usvaja Hrvatski sabor. Hrvatski sabor usvojio je Odluku o davanju suglasnosti na Financijski plan Hrvatskih cesta za 2013. godinu i projekcije za 2014. i 2015. godinu (»Narodne novine«, broj 139/12), zatim Odluku o davanju suglasnosti na izmjene i dopune Financijskog plana Hrvatskih cesta za 2013. godinu i projekcije za 2014. i 2015. godinu (»Narodne novine«, broj 53/13).

Tablica 1. Financijski plan Hrvatskih cesta d.o.o.

|  |  |  |  |  |
| --- | --- | --- | --- | --- |
|  |  | Plan 2013. | Plan 2014. | Plan 2015. |
| 1. | Ukupni prihodi | 1.455.872.000 | 1.474.500.000 | 1.481.000.000 |
| 2. | Ukupni rashodi | 3.018.368.000 | 3.890.604.000 | 3.915.509.000 |
| 5. | Razlika (1-2) | -1.562.496.000 | -2.416.104.000 | -2.434.509.000 |

Izvor: Ministarstvo pomorstva, prometa i infrastrukture

Obrada: AZTN

U Financijskom planu Hrvatskih cesta d.o.o. za 2013. i projekcije za 2014. i 2015. planirano je iz kreditnih sredstava podmiriti ulaganja u radove i ostale troškove u visini od 2.218.496.000 kuna.

Kredit od 66.000.000 eura, što čini protuvrijednost od 501.000.000 kune (prema tečaju HNB-a 1 euro=7,587699 kune) koristit će se za podmirenje:

a) kreditnih obveza koje se odnose na obveze plaćanja glavnice i kamata za prethodnih šest mjeseci po kreditima Hrvatskih cesta d.o.o. pokrivenim državnim jamstvima koja dospijevaju od svibnja do srpnja 2013., s ukupnim iznosom od 222.000.000 kune:

– dospjele obveze u iznosu od 33.500.000 kuna za dugoročni klupski kredit u iznosu od 75.551.000 eura, od 24. studenog 2008., sklopljen između Hrvatskih cesta d.o.o. kao kreditoprimatelja, Privredne banke Zagreb d.d. i Zagrebačke banke d.d. Zagreb kao zajedničkih aranžera kreditodavatelja te Privredne banke Zagreb d.d. kao dokumentacijskog agenta i Zagrebačke banke d.d. Zagreb kao platnog agenta (Ugovor o kreditu). Navedenim kreditom bila su osigurana sredstva za financiranje građenja, obnovu i održavanje državnih cesta u 2008., sukladno Planu građenja i održavanja državnih cesta u 2008. (»Narodne novine«, broj 82/08). Kredit je odobren uz državno jamstvo broj F-037-08.

– dospjele obveze u iznosu od 11.800.000 kuna za dugoročni kredit u iznosu od 60.000.000 eura, od 12. prosinca 2006., sklopljen između Hrvatskih cesta d.o.o. i European Investment Bank. Kredit je odobren uz državno jamstvo broj F-011-05 te su sredstva kredita namijenjena za financiranje projekta »Obnova državnih cesta – BETTERMENT II«.

– dospjele obveze u iznosu od 4.200.000 kuna za dugoročni kredit u iznosu od 60.000.000 eura, od 20. srpnja 2005., sklopljen između Hrvatskih cesta d.o.o. i European Investment Bank. Kredit je odobren uz državno jamstvo broj F-031-06 te su sredstva kredita namijenjena za financiranje projekta »Splitske obilaznice«.

– dospjele obveze u iznosu od 31.200.000 kuna za dugoročni kredit u iznosu od 76.200.000 eura, od 12. srpnja 2003. sklopljen između Hrvatskih cesta d.o.o. i International Bank for Reconstruction and Development. Kredit je odobren uz državno jamstvo te je namijenjen za financiranje »Prometnog projekta Riječke regije«.

– dospjele obveze u iznosu od 38.000.000 kuna za dugoročni kredit u iznosu od 85.000.000 eura, od 26. lipnja 2008., sklopljen između Hrvatskih cesta d.o.o. i Zagrebačke banke d.d. Kredit je odobren uz državno jamstvo broj F-022-08 te su sredstva kredita namijenjena za financiranje izgradnje i održavanje cesta sukladno Planu građenja i održavanja državnih cesta u 2008.

– dospjele obveze u iznosu od 103.300.000 kuna za dugoročni kredit u iznosu od 120.000.000 eura, od 2. srpnja 2010., sklopljen između Hrvatskih cesta d.o.o. i zajednice ponuditelja: Banca Infrastrutture Innovazione e Sviluppo SpA, Privredna banka Zagreb d.d., Raiffeisenbank Austria d.d., Societe Generale – Splitska banka d.d. i Zagrebačka banka d.d., Zagreb kao nositelj zajedničke ponude. Kredit je odobren uz državno jamstvo broj F-016-10. Navedenim kreditom su se osigurala sredstva za financiranje izgradnje i održavanja cesta sukladno Planu građenja i održavanja državnih cesta u 2010.

b) za financiranje građenja, obnovu i održavanje državnih cesta po pojedinim dionicama, a koje su prikazane u Tablici 2., u ukupno planiranom iznosu od 279.000.000 kuna.

Tablica 2. Dio sredstava planiranih za 2013. po dionicama

u kunama

|  |  |  |
| --- | --- | --- |
| r. br. | Naziv dionice | Iznos potreban za financiranje dionice |
| 1. | Majdan – Jamani | 70.000.000,00 |
| 2. | Južna obilaznica Osijeka | 37.000.000,00 |
| 3. | Plano – Split D8 | 41.000.000,00 |
| 4. | Stobreč – Dugi Rat – Omiš D8 | 46.000.000,00 |
| 5. | Obilaznica grada Varaždina | 6.000.000,00 |
| 6. | Virovitica – Suhopolje | 4.500.000,00 |
| 7. | Zabok – Krapina | 8.000.000,00 |
| 8. | Dubrovnik – Ćilipi | 3.500.000,00 |
| 9. | Srijemska transferzala Ilok – Lipovac | 3.000.000,00 |
| 10. | Istočna obilaznica Vinkovaca D55 | 4.000.000,00 |
| 11. | Obilaznica Pule | 31.000.000,00 |
| 12. | Obilaznica Nove Gradiške | 4.000.000,00 |
| 13. | Tunel Učka – Matulji (raskrižje Kuk) | 3.000.000,00 |
| 14. | Obilaznica Zaprešić | 15.000.000,00 |
| 15. | Kneževi Vinogradi – Zmajevac | 3.000.000,00 |
| UKUPNO | | 279.000.000,00 |

Izvor: Ministarstvo pomorstva, prometa i infrastrukture

Obrada: AZTN

Slijedom navedenog, u odnosu na planirana kreditna sredstva, poduzetnik Hrvatske ceste d.o.o. je sukladno Zakonu o javnoj nabavi, temeljem provedenog otvorenog javnog natječaja, prihvatio ponudu ponuditelja Erste & Steiermaerkische Bank d.d., Jadranski trg 3/a, Rijeka. Naime, ponuda navedenog ponuditelja, prihvaćena je jer zadovoljava uvjete javnog natječaja te je odabrana kao najpovoljnija prema kriteriju najniže cijene. U konkretnom slučaju, uvjeti iz ponude predviđeni su i u nacrtu Ugovora o kreditu, a riječ je o sljedećim uvjetima:

– kredit od 66.000.000 eura će se koristiti za podmirenje kreditnih obveza i za potrebe financiranja građenja i održavanja državnih cesta. Rok otplate kredita je 10 godina u jednakim polugodišnjim ratama od kojih prva dospijeva na 3 (treću) godišnjicu od dana potpisivanja ugovora. Kamatna stopa je promjenjiva u visini 6M EURIBOR + 4,95% godišnje, efektivna kamatna stopa iznosi 5,5% aranžerska naknada iznosi 0,75% jednokratno na ukupan iznos kredita, naknada za ne povučeni iznos kredita iznosi 0,25% godišnje.

Iz dostavljenog prijedloga Odluke o davanju državnog jamstva razvidno je da Vlada Republike Hrvatske planira poduzetniku Hrvatske ceste d.o.o. izdati državno jamstvo za kredit u iznosu od 66.000.000 eura, uvećan za kamate, naknade i troškove, a sukladno gore navedenim uvjetima.

Također, u točki IV. prijedloga Odluke o davanju državnog jamstva obvezuje se društvo Hrvatske ceste d.o.o. da s Ministarstvom financija, u ime Republike Hrvatske kao jamca, sklopi poseban ugovor, radi reguliranja obveza i odgovornosti, u svrhu redovite otplate kredita do njegove konačne otplate te osiguranja povrata sredstava u slučaju aktiviranja državnog jamstva.

4. OCJENA DRŽAVNOG JAMSTVA

4.1. Prema članku 3. stavku 1. ZDP-a, državne potpore su svi stvarni i potencijalni rashodi ili umanjeni prihodi države dodijeljeni od davatelja državne potpore koji narušavaju ili bi mogli narušiti tržišno natjecanje davanjem prednosti na tržištu korisniku državne potpore, bez obzira na oblik državne potpore, u mjeri u kojoj to može utjecati na ispunjenje međunarodno preuzetih obveza Republike Hrvatske koja proizlaze iz SSP-a.

Prema članku 8. Uredbe, predmetna mjera je državna potpora prema ZDP-u, ako zadovoljava sve sljedeće uvjete:

– mjera predstavlja stvarni ili potencijalni rashod, ili stvarni ili potencijalni umanjeni prihod Republike Hrvatske, lokalne ili područne (regionalne) samouprave ili drugih pravnih osoba koje dodjeljuju ili upravljaju državnim potporama, u smislu ZDP-a,

– mjera je selektivne naravi, odnosno mjerom se daje prednost na tržištu pojedinom korisniku ili skupini korisnika državne potpore,

– mjera narušava ili bi mogla narušiti tržišno natjecanje, i

– mjera utječe na trgovinu između Republike Hrvatske i Europskih zajednica.

Primjenom navedenih uvjeta na konkretan slučaj utvrđeno je da državno jamstvo od 66.000.000 eura može predstavljati potencijalni rashod za državni proračun ukoliko dođe do njegovog protestiranja. Međutim, poduzetnik Hrvatske ceste d.o.o. ne ostvaruje selektivnu ekonomsku prednost budući da se sredstva kredita koji je pokriven državnim jamstvom koje je predmet ovog postupka koriste za opću namjenu, odnosno za ulaganje u izgradnju i održavanje infrastrukture na županijskim i lokalnim cestama koje su otvorene svim korisnicima, potencijalnim i stvarnim, pod jednakim uvjetima i bez mogućnosti naplate cestarine.

Naime, ulaganje poduzetnika Hrvatske ceste d.o.o. u izgradnju i održavanje državnih cesta predstavlja opću mjeru, koja se provodi sukladno odredbama Zakona o javnim cestama i Odluci Hrvatskog Sabora o davanju suglasnosti na Financijski plan Hrvatskih cesta d.o.o. za 2013. i projekcije za 2014. i 2015. Na taj način nastoji se postupno osigurati godišnje povećanje izdvajanja sredstava i puni standard održavanja javnih cesta. Navedena sredstva iz kredita, kao što je navedeno, namijenjena su za financiranje kreditnih obveza za potrebe građenja i održavanja državnih cesta sukladno Financijskom planu Hrvatskih cesta d.o.o. za 2013. i plana za 2014. i 2015., odnosno iz dijela kreditnih sredstava podmirit će se i dospjele obveze iz ranijih ugovora o kreditima za izgradnju državnih cesta. Dakle riječ je o izgradnji infrastrukture koju je država obvezna izgrađivati i održavati. Rečena infrastruktura otvorena je svim korisnicima, potencijalnim i stvarnim.

S obzirom da je poduzetnik Hrvatske ceste d.o.o. zadužen za gospodarenje javnim cestama kao općem dobru i koje je u općoj uporabi, državno jamstvo ne predstavlja selektivnu prednost poduzetniku, jer temeljem sklopljenih kredita Hrvatske ceste d.o.o. podmiruju izvođačima radova sve troškove koji se odnose na izgradnju i održavanje državnih cesta koje su opće dobro, a isto tako izgradnjom novih dionica županijskih i lokalnih cesta, pošto se na njima ne naplaćuje cestarina, Hrvatske ceste d.o.o. ne stječu nikakvu komercijalnu korist.

Iz navedenog je razvidno da u konkretnom slučaju nisu ispunjeni svi uvjeti iz članka 8. Uredbe prema kojima bi se predmetna državna potpora smatrala državnom potporom.

4.2. Također, utvrđeno je da predmetno jamstvo ne predstavlja državnu potporu kreditnom vjerovniku (banci) iz nacrta Ugovora o kreditu u iznosu od 66.000.000 eura. Naime, sukladno točki 2.3.1. Odluke o objavljivanju pravila o državnim potporama u obliku jamstva, bez obzira na to što je korisnik državne potpore obično korisnik kredita, ne može se isključiti činjenica da će u određenim okolnostima kreditni vjerovnik (banka), također imati izravno koristi od državnog jamstva. To proizlazi iz činjenice da se jamstva razlikuju od ostalih instrumenata državnih potpora (subvencije, porezna oslobođenja i slično), jer u slučaju dodjele jamstva, država stupa u pravni odnos i sa vjerovnikom. Ukoliko se utvrdi da jamstvo predstavlja državnu potporu vjerovniku, takva vrsta potpore u načelu je zabranjena, jer se radi o operativnoj potpori.

Poduzetnik Hrvatske ceste d.o.o., na temelju Zakona o javnoj nabavi, transparentno je proveo postupak javne nabave, na način kao što je to opisano u točki 3.2. obrazloženja ovog rješenja, odnosno naprijed opisana ponuda je prihvaćena kao najpovoljnija, iz čega se može zaključiti da se u konkretnom slučaju nije izravno pogodovalo ponuditelju.

5. ODLUKA VIJEĆA ZA ZAŠTITU TRŽIŠNOG NATJECANJA

Razmatrajući ovaj predmet, Vijeće za zaštitu tržišnog natjecanja (dalje: Vijeće) na 140. sjednici, održanoj 6. lipnja 2013., s obzirom na činjenice opisane u točki 4. obrazloženja ovog rješenja, utvrdilo je da državno jamstvo, sadržano u prijedlogu Odluke Vlade o davanju državnog jamstva ne predstavlja državnu potporu iz članka 3. stavka 1. ZDP-a, odnosno članka 8. Uredbe, u odnosu na korisnika kredita, poduzetnika Hrvatske ceste d.o.o. i u odnosu na kreditnog vjerovnika Erste & Steiermaerkische Bank d.d., stoga je na temelju odluke Vijeća odlučeno kao u točki I. izreke rješenja.

Vijeće svoju odluku obrazlaže kako slijedi.

Ulaganje poduzetnika Hrvatske ceste d.o.o. u izgradnju i održavanje državnih cesta (županijskih i lokalnih) od općeg je interesa za Republiku Hrvatsku. Poduzetnik Hrvatske ceste d.o.o. zadužen je ispred Hrvatskog sabora i Vlade Republike Hrvatske za gospodarenje javnim cestama kao općim dobrom, koje su otvorene svim korisnicima, potencijalnim i sadašnjim pod jednakim uvjetima.

Financijska sredstva predmetnog kredita ponuditelja Erste & Steiermaerkische Bank d.d. bit će utrošena isključivo na razvoj cestovne infrastrukture, odnosno gradnju i održavanje javnih cesta.

S obzirom da se radi o osiguranju nesmetanog upravljanja infrastrukturom, Vijeće je utvrdilo, na temelju činjenica opisanih u točki 4.1. obrazloženja rješenja, da izdano jamstvo ne predstavlja državnu potporu poduzetniku Hrvatske ceste d.o.o.

Također, na temelju činjenica opisanih u točki 4.2. obrazloženja ovog rješenja, Vijeće je utvrdilo da izdano državno jamstvo ne predstavlja državnu potporu niti kreditnom vjerovniku Erste & Steiermaerkische Bank d.d.

Sukladno odredbi članka 18. ZDP-a, rješenja Agencije iz članka 13. ZDP-a objavljuju se u »Narodnim novinama«, stoga je odlučno kao u točki II. izreke ovog rješenja.

UPUTA O PRAVNOM LIJEKU

Protiv ovog rješenja žalba nije dopuštena, ali nezadovoljna stranka može pokrenuti upravni spor pred nadležnim upravnim sudom u roku od trideset (30) dana od dana dostave ovog rješenja.

Klasa: UP/I 430-01/13-02/015

Urbroj: 580-09-01/89-2013-002

Zagreb, 6. lipnja 2013.

Predsjednica Vijeća za
zaštitu tržišnog natjecanja
mr. sc. Olgica Spevec, v. r.

89 10.07.2013 Rješenje Agencije za zaštitu tržišnog natjecanja, klasa: UP/I 430-01/13-02/015 od 6. lipnja 2013.

89 10.07.2013 Rješenje Agencije za zaštitu tržišnog natjecanja, klasa: UP/I 430-01/13-02/015 od 6. lipnja 2013.

Rješenje, NN 89/2013-1967